
סיור במרחב התפר – תוואי הגדר באזור ירושלים

היו"ר מלי פולישוק-בלוך:

שלום לכולם. היום נערוך סיור בתוואי הגדר באזור ירושלים.

אמיתי לוי:

אנחנו נמצאים עכשיו במעבר "רחל" שהוא מעבר חדש. בעבר היה כאן מחסום 300 המפורסם, המתקן שנמצא ליד מיכל המים שאתם רואים ממול. בעצם המחסום המאולתר הזה שהחזיק כל כך הרבה שנים הוחלף על-ידי המעבר המודרני והיפה שאנחנו רואים כאן. 


אנחנו נמצאים כרגע בדרומה של ירושלים – במעבר "רחל". שכונת גילה היא השכונה שממולנו. באופק, ההר עם האנטנות זה הר גילה. יש שם מימין את היישוב  הר גילה. בצד שמאל אנחנו רואים את העיירה בית ג'אלא וצמודה אליה העיר בית לחם. באופק היותר רחוק אנחנו רואים את מחנה הפליטים דהיישה. יותר שמאלה, אחרי השער, רואים את השכונה ג'ורון אל- חומוס, שחציה ירושלמית. בהמשך נראה את העיירה המזרחית של בית סחור. מאחורי הגבעה נמצאת שכונת הר חומה. 


האזור עצמו שכרגע אנחנו נמצאים בו הוא ריק לחלוטין, אבל חשוב שנבין מה היה פה לפני הקטע של המכשול שאנחנו בונים. אתם רואים את מכשול התפר ואת החומה שמגיעה עד לקבר רחל. המכשול נכנס פנימה, מקיף את קבר רחל ויוצא החוצה. הגישה לקבר רחל היא גישה חופשית. המעבר נמצא כ-150 מטרים אחרי הקיר שממולכם. הקטע של הקיר הוא באורך של כ-850 מטרים. 

לפני הקמת המכשול הזה, בשעות האלה בעיקר, היתה כאן תנועה של עשרות, מאות ואלפי שב"חים כל יום, הולכים וחוזרים, הולכים וחוזרים. מחבלים לעשרותיהם נכנסו מכאן לירושלים. היה קשה מאוד לשלוט על המרחב הזה. מאז שהוקם כאן המכשול בשלב א' של מרחב התפר, הצלחנו להגיע למצב שיש לנו יכולת טובה יותר בשליטה על האזור הזה. בחודשים האחרונים נסגר הפתח של קבר רחל ובעצם כך הגענו לשליטה ממש מצוינת על החדירות לירושלים. 

היו"ר מלי פולישוק-בלוך:

אני מסתכלת על המפה שאתה מציג לי ובעצם אני רואה שלא הכל חסום. מה אכפת להם לעבור מפה?

אמיתי לוי:

 על קצה הגבעה ממול, מעל הגשר, אתם יכולים לראות פילבוקס בצבע אפור, אשר שולט על הוואדי. יש לנו באזור עוד עמדה נוספת של תצפית ועוד כמה תצפיות מסביב. כרגע אין לנו על השטח הזה שליטה כפי שיש לנו שליטה פה, אבל לפחות יש לנו תצפית וכוחות יירוט שמתעסקים בזה.

היו"ר מלי פולישוק-בלוך:

מי או מה מונע מכם לעשות גדר את הגדר פה?

צברי אהרון:

עד עכשיו היה משא ומתן והשגות משפטיות. בימים הקרובים ניכנס לעבודה בכל האזור של הר גילה. היינו אמורים לסגור את הדברים מול הכנסייה היוונית-אורתודוכסית ואכן סיימנו את זה. כמו כן היו לנו דיונים מול הקרמיזאן והסליזיאן וגם את זה סיימנו. 

היו"ר מלי פולישוק-בלוך:

זה היה כל הזמן בבג"ץ?

צברי אהרון:

זה לא היה בבג"ץ, אלא במשא ומתן מול הנוצרים. 

אמיתי לוי:

 הגדר מכניסה את הר גילה פנימה, מוציאה את וולג'ה החוצה - - -

זבולון אורלב:

 למרות שוולג'ה היא חלק מירושלים.

אמיתי לוי:

 אבל זה החלק הלא חוקי שלו. יש לנו עוד לפחות שמונה שכונות ירושלמיות או חצאי שכונות שהוצאו מחוץ לגדר, כמו הכפר בירעונה וכו'.

היו"ר מלי פולישוק-בלוך:

כמה זמן לקח לכם להקים את הקיר הזה – את 850 המטרים הללו?

אמיתי לוי:

 זה ארך כשבעה חודשים. 

היו"ר מלי פולישוק-בלוך:

כמה אתה צופה שייקח לכם להשלים את זה?

אמיתי לוי:

 בערך תשעה חודשים.

היו"ר מלי פולישוק-בלוך:

ולמה זה לא קרה  בשנתיים האחרונות?

נצח משיח:

בגלל בעיות סטטוטוריות  של התנגדויות, השגות, בג"צים. 

אמיתי לוי:

 לגבי האזור הזה היו לנו כמה בג"צים. 

נצח משיח:

התחלנו לעבוד כאן לפני כשנה וחצי ומאז אנחנו מופסקים בגלל כל מיני תעלולים משפטיים.

היו"ר מלי פולישוק-בלוך:

אני לא סתם שואלת את השאלות. אנחנו שומעים על עיכוב בגלל בג"ץ, עיכוב בגלל בעיות ביורוקרטיות, עיכוב בגלל תקציבים.

ויקטור בר-גיל:

אין בעיות ביורוקרטיות.

היו"ר מלי פולישוק-בלוך:

כמה זמן לקח לבג"ץ לשבת על המדוכה?

נצח משיח:

 לדוגמה, דבר שהתברר אצל השופטת בייניש ארך 16 חודשים.

היו"ר מלי פולישוק-בלוך:

ומה מנע ממנה לעשות את זה כל יום?

ויקטור בר-גיל:

 אנחנו לא צריכים לענות על זה. 

היו"ר מלי פולישוק-בלוך:

אולי שמעתם, אולי שאלתם, אולי התעניינתם. זו פשוט הפקרות שאין כדוגמתה.  מדובר על חיי אדם ואני לא מבינה למה בג"ץ לא יכול לשבת מהבוקר עד הלילה, עד שיצא עשן לבן או מה שצריך לצאת, ושתהיה החלטה. למה זה צריך לקחת 16 חודשים.

נצח משיח:

הבעיה היא לא רק החלטת בג"ץ, אלא גם הנגזרות שלה. כל החלטה של בג"ץ משפיעה על כל אותם תוואים גם שנבנו וגם שלא נבנו.

היו"ר מלי פולישוק-בלוך:

נכון, כי כל אחד רץ עכשיו לבג"ץ. 

נצח משיח:

 נכון. מספיק שיש פסיקה של בג"ץ, מייד מסתובבים פה עשרות עורכי דין ומנצלים את אותה פסיקה, על מנת לתקוף אותנו על כך שזה לא מתאים למקרה ההוא שהיה. צריך להבין גם את הדבר הזה. 

היו"ר מלי פולישוק-בלוך:

אני לא תוקפת את ההחלטה של בג"ץ. אני מדברת על ההתנהלות. התנהלות לא צריכה לקחת 16 חודשים. 

נצח משיח:

 גם קטע העבודה הכי קשה שקיים אנחנו יודעים להשלים אותו במכסימום תשעה חודשים. 

היו"ר מלי פולישוק-בלוך:

כלומר, עכשיו הכל פנוי ותוך תשעה חודשים כל הקטע הזה יסתיים.

נצח משיח:

 כרגע יש 44 תביעות בקשר לכלל הגדר שנידונות בבג"ץ. זה מתוך 103 תביעות שהיו עד היום.  בעוטף ירושלים יש 16 תביעות, חלקם בג"צים ויש גם כאלה בוועדות ערר. 

זבולון אורלב:

 אפשר לקבל רשימה של הבג"צים ומתי הם הוגשו?

ויקטור בר-גיל:

 אני מציע שתבקשו את זה מפרקליטות המדינה. אני חושב שזה יהיה הדבר הכי נכון לעשותו.

היו"ר מלי פולישוק-בלוך:

אנחנו נבקש מפרקליטות המדינה את המועדים שבהם הוגשו בג"צים וועדות ערר. חשוב לנו לדעת כמה זמן ההתנהלות הזאת לוקחת במדינת ישראל. זו אחת ההפקרויות הגדולות ביותר שיש. אנחנו מדברים פה על חיי אדם והם משחקים בקצב של 16 חודש כדי לתת תשובה?

נצח משיח:

 לגבי ועדת ערר – במקום שבו אנחנו עומדים, בתוך תחומי מדינת ישראל והשטח המוניציפלי של ירושלים מוגדר כך, הפנייה הראשונה – לפני בג"ץ – היא לוועדת ערר שסמוכה לבית המשפט המחוזי בתל-אביב. בראש הוועדה עומד שופט ויש לידו שני אנשי ציבור. הם דנים בפניות של אותם בעלי קרקע כלפי המדינה. 

זבולון אורלב:

 כלומר, ועדת הערר היא באחריות מערכת המשפט. זה אומר שהנהלת בתי המשפט היא שקובעת את קצב הדיונים, את מועדם וכו'. 

נצח משיח:

 נכון. 

היו"ר מלי פולישוק-בלוך:

כמה זמן זה תקוע שם?

נצח משיח:

 היה לנו שם שופט עם בעיית גב.

היו"ר מלי פולישוק-בלוך:

בעיית גב זו באמת בעיה רצינית. אני מבינה שהוא השופט היחידי במדינת ישראל.

נצח משיח:

 יש לציין ששרת המשפטים מתייחסת לזה מאוד ברצינות והיא מינתה שופטת מיוחדת, שלישית, שתתעסק רק בזה. 

היו"ר מלי פולישוק-בלוך:

כמה זמן לקח לה למנות שופטת שלישית? את כל השאלות האלה אנחנו  נשאל במקום אחר. 

אמיתי לוי:

 כל מה שאמר נצח משיח מתייחס לקטע של שיח' סעד, מצומת ה-X, קטע של קילומטר וחצי, אשר נתקע בוועדת ערר כמעט שנתיים וחצי ועדיין לא החליטו. לכן כל האזור הזה פרוץ.

היו"ר מלי פולישוק-בלוך:

איך הם מנמקים את זה?

אמיתי לוי:

 כאמור, יש שופט אחד עם בעיית גב. החליפו אותו בשופט אחר ועתה מינו שופט שלישי, אבל עדיין לא מיצו את הדבר הזה, כי אחר כך חושבים גם לעתור לבג"ץ. כלומר, כרגע אין לנו שום אופק לסיפור הזה וכל הקטע כאן מופקר. 

נצח משיח:

 אין לנו גם אופק לתשובה. 

היו"ר מלי פולישוק-בלוך:

 שנתיים וחצי צריך לחכות לתשובה?

נצח משיח:

 עצרו אותנו ביום בו המכשול היה כמעט גמור. 

נצח משיח:

 גברתי היושבת ראש, החיסרון שלך הוא שאת לא יכולה להביא את השופטים לוועדה לביקורת המדינה. אותנו את יכולה להביא. 

היו"ר מלי פולישוק-בלוך:

אני יכולה להביא את מי שאחראי על ההתנהלות. שרת המשפטים צריכה לבוא ולענות.

זבולון אורלב:

 אפשר להביא לוועדה את שרת המשפטית ואת מנהל בתי המשפט.

היו"ר מלי פולישוק-בלוך:

אני מדגישה כל הזמן – אנחנו לא תוקפים את ההחלטות, אלא רק את ההתנהלות. זה הכל. ההתנהלות היא שערורייתית. 

זבולון אורלב:

 לא יכול להיות שבעיית גב תגרום לכך שיעוכבו דיונים. אנשים נהרגים מזה. 

ויקטור בר-גיל:

 מבחינת היכולות שלנו ומהירות הביצוע, אין לזה תקדים. אנחנו פועלים לפי החוק וברגע שיש החלטה כזאת לעכב, אנחנו עוצרים. אם הכנסת תתעורר ותאיץ את התהליך הזה, גם אנחנו נפעל מהר. 

אמיתי לוי:

 כדי לסבר את האוזן – המעבר הזה נפתח להרצה ב-15 בנובמבר, כדי ללמוד ולהפיק לקחים. כל יום אנחנו לומדים דברים חדשים ומעניינים. יש תהליך של הסתגלות גם שלנו וגם של האוכלוסיה. אנחנו כבר רואים התקדמות משמעותית מאוד. 


דביר בר-אלי הוא מפקד יחידת המעברים בעוטף ירושלים, אשר תתפעל את כל המעברים – 16 מעברים בסוף התהליך – בעוטף ירושלים.

היו"ר מלי פולישוק-בלוך:

16 מעברים רק סביב ירושלים?

אמיתי לוי:

 כן. אנחנו מדברים על התוואי סביב ירושלים, כולל מעלה אדומים, לאורך כ-180 קילומטר. צריך לזכור שהמעברים אמורים לשרת הרבה ירושלמים שהשארנו מעבר לגדר.


את קשיי ההסתגלות למעברים אנחנו לומדים כרגע על בשרנו. במעבר החדש אנחנו כבר חווים חוויות וביום שבת בבוקר הגיע לכאן מחבל ורצה לבצע פיגוע בתוך המעבר. כשהוא הגיע לשער זיהו אותו ובבדיקה שערכו עליו גילו שני מטעני חבלה. 

זבולון אורלב:

 איפה מצאו אותו?

אמיתי לוי:

 בשער הראשי, עוד לפני שנכנס לשרוולי הבדיקה. 

היו"ר מלי פולישוק-בלוך:

איך זיהו אותו?

אמיתי לוי:

 חשדו בו. זו היתה תחושה של שוטר שעמד שם בשער. ערכו עליו חיפוש ומצאו שני מטענים. 


אנחנו ניכנס עתה למעבר המודרני הזה. במעבר זה אנחנו מקבלים שיפור אדיר לעומת היכולות שלא היו לנו במעבר הישן. כמובן שכשיכנסו טכנולוגיות חדשות, התהליך ישתפר.

היו"ר מלי פולישוק-בלוך:

מתי תיכנסנה הטכנולוגיות החדשות?

נצח משיח:

 אנחנו מדברים על מעבר שנבנה בראיית השלם, דהיינו מעבר שיידע לקלוט בעתיד את אותן הטכנולוגיות הידועות שיהיו קיימות בעולם בטווח הבינוני. אנחנו מדברים על שלושה תחומים שיחד מסתנכרנים לרשב"ג 2000 שהוא מאגר המידע של כלל העוברים במעברים הפנימיים והחיצוניים. 

היו"ר מלי פולישוק-בלוך:

מהניסיון ראינו שזו תיאוריה נהדרת, אבל הביצוע שלה מאוד בעייתי. 

נצח משיח:

 תמיד שווה לתכנן. כרגע הפער הוא רק כסף והוא לא גדול. מדובר ב-2.2 מיליון דולר. אין לשכוח שרשב"ג 2000 הפך להיות מבצעי רק בתקופה האחרונה. עתה, לאחר שמבינים את המבצעים וכו', כל מאגר המידע יהיה במקום אחד. התשתית והחומרה נקנו כבר בראיית רשב"ג 2000. כלומר, הבעיה היא רק התאמת התוכנה לאותם סוגי אוכלוסיה, וגם זה יבוצע. 

אמיתי לוי:

 נכון להיום אנחנו מצליחים – אפשר לתת תיאור מדגמי של כמה אירועים -  לתפוס דברים שלא היינו תופסים במקומות אחרים, בוודאי לא במעברים הישנים. 

נצח משיח:

 אני מציע לראות את המעבר כולו. נעבור מסלול שהפלסטינים עוברים. 

דביר בר-אלי:

אנחנו נמצאים כרגע במעבר הראשוני.

זבולון אורלב:

 עד לכאן יכול להגיע כל תושב פלסטיני?

דביר בר-אלי:

כל תושב יכול להגיע לכאן וכאן מתחיל הבידוק הראשוני שלו. 

היו"ר מלי פולישוק-בלוך:

כאן חשדתם במחבל שנתפס ביום שבת?

דביר בר-אלי:

 כן. עצרו אותו בחלק החיצוני, במרחק של 20 מטר מהמעבר.


כניסת כלי הרכב מתבצעת מהשער הראשי. בימים האחרונים הסתיימה הבנייה של המעבר להולכי רגל.  הם נכנסים מהשער הזה ומשם הם מובלים לעבר הבידוק הראשוני.  אנחנו הולכים עתה במסלול הולכי הרגל.

היו"ר מלי פולישוק-בלוך:

מדוע אין כאן עכשיו תנועה?

אמיתי לוי:

 יש סגר על השטחים. התיירים יכולים לעבור. 


אתם עוברים כרגע בשרוול אחד מתוך שלושה שרוולים קיימים, אבל לפי הספיקה של המקום מחליטים אם לפתוח עוד שרוול ועוד שרוול. נכון לעכשיו רק שרוול אחד פתוח, כי אין הרבה תנועה.


כפי ששמתם לב, לאורך כל הדרך אין מגע פיזי בין החיילים לבין הפלסטינים. החיילים נמצאים בתוך החדרים או בעמדות למעלה.  יש גם מקומות לבדיקה אישית.

גדעון פרבר:

איך אתם מבטיחים שלא החליפו תמונה בתעודה ושאחמד הוא באמת אחמד?

אמיתי לוי:

 כשייכנסו המערכות הביומטריות והמערכות האחרות אפשר יהיה לזהות את זה.

גדעון פרבר:

בכל המעברים  יש את הביומטריה – בג'נין, שער אפרים – וכאן המקום היחידי שאין את זה. 

דביר בר-אלי:

 הגענו עתה לעמדת מערכות המידע וכאן מחליטים אם האדם ייכנס או לא ייכנס. מערכות המידע הן כרגע של המשטרה ושל צה"ל. פה בעצם יהיה הרשב"ג אשר יחליף את המערכות.

מלי פולישוק-בלוך:

 עכשיו יש כאן שתי מערכות כפולות?

דביר בר-אלי:

 כן. יש מערכת של המשטרה שלא מסונכרנת עם המערכת של הצבא. מערכת המעברים היא מערכת ההיתרים שהמינהל האזרחי מוציא. אם אדם פסול או שיש לו עבירה כזאת או אחרת אזרחית, זה לא מופיע במערכת המעברים.

זבולון אורלב:

 כלומר, רק כאן, בסוף, אפשר לומר לאותו אחמד שהוא לא יכול להיכנס.

היו"ר מלי פולישוק-בלוך:

 השאלה היא אם אפשר לגלות את זה. 

זבולון אורלב:

 מה עושה השוטרת ברגע שהיא מגלה מנוע כניסה או בעל עבירה כלשהי?

אמיתי לוי:

 יש פה צוות אבטחה שיורד ומוציא אותו מעבר לשער או למעצר. 

היו"ר מלי פולישוק-בלוך:

איך אתם יכולים לעלות פה על זיופים?

דביר בר-אלי:

 אנחנו עושים את הסינון הראשוני עוד בשער הראשון של הולכי הרגל. שם האדם מציג את ההיתר יחד עם התעודה. אם יש לו היתר, הוא ימשיך את התהליך, ואם אין לא – הוא לא ייכנס. 

מלי פולישוק-בלוך:

 שוב, איך המערכת הזאת יכולה לעלות על זיופים של תעודות?

דביר בר-אלי:

 גילוי זיופים זה הכשרה מיוחדת. הצוות שעובד פה צריך ללמוד את זה. במערכות הממוחשבות עולה התמונה של האדם. בעתיד, הכל יהיה מסונכרן והכל יעלה. כשייכנסו המערכות האחרות, כמו הביומטריה, נוכל לזהות הכל. 


אנחנו עוברים עתה ליד חמ"ל השולט על כל התנועות באמצעות מצלמות. 


עתה ניסע לאורך תוואי הגדר.

דני תרזה:

אנחנו נמצאים במקום שנקרא ראס רום. המקום הזה הוא מקום ייחודי, גם מבחינה ארכיאולוגית, כי היה כאן אחד המבצרים ששימשו כקו ההגנה הרומי על ירושלים. כנראה שאת השיקולים הטופוגרפיים שלנו ראו גם הרומאים.

היו"ר מלי פולישוק-בלוך:

התגלו כאן שרידים ארכיאולוגיים?

 דני תרזה:

 כשהתחלנו לעבוד כאן מצאנו שרידים ארכיאולוגיים. הוציאו את הממצאים ורק לאחר מכן החילונו לבנות את החומה. המקום הזה  מוכר לכם מאוניברסיטת אל-קודס. כאן ממול אתם רואים את החצר של האוניברסיטה. זו בעצם האוניברסיטה של סרי נוסייבה שנמצאת בסוואחרה א-שרקיה. היישוב הגדול שאתם רואים זה אבו-דיס. מעל אבו-דיס אתם רואים בניין בטון, מה שהיה קרוי "בית המושל הפלסטיני", וכרגע אנחנו יושבים בו. מעליו רואים את אוגוסטה ויקטוריה. 

מעט שמאלה אפשר לראות את כנסיית העלייה הרוסית הלבנה. במקום הזה עמד בזמנו טורא מלכא – המגדל ההרודיאני שעמד על הר הזיתים. השטח עם העצים הוא אזור המנזרים. מתחתיו – הבתים הגבוהים - נמצאת עזריה. 

הלאה על קו הרכס אפשר לראות מבנה עם מגדל קטן – זה קבר חולדה הנביאה. קצת שמאלה נמצא מלון אינטרקונטיננטל בהר הזיתים ובית הקברות היהודי. הלאה משם רואים את גיא המלך ואת כיפת הזהב של הר הבית. הר המשחית הוא ההר עם העצים. אנחנו רואים את החומה של העיר העתיקה ואת מרכז העיר ירושלים. 

הוואדי העמוק שעובר כאן מתחתינו הוא נחל הקדרון. השכונות שאנחנו רואים לפנינו הן השכונות שנקראות בשם כולל "גאבל מוכאבר". על קו הרכס מולנו אנחנו רואים את החורשה ולמעלה את האנטנות – זה ארמון הנציב. אם נמשיך את הקו של ארמון הנציב הלאה, זה עדיין ג'אבל מוכאבר. השכונה הרחוקה יותר שאנחנו רואים זה צור באחר. מעבר לצור באחר, הבתים שאנחנו רואים באופק, זה הר חומה. הלאה יותר אפשר לראות את קו התפר ואת שיח' סאעד. מעבר לשיח' סאעד אנחנו רואים את ההרודיון, האזור של זעתארא והלאה. 

החומה שאנחנו בונים כאן נמצאת על הקצה של ירושלים אל מול הכפר סוואחרה א-שרקיה. הנקודה הזאת חשובה לא רק בגלל הנוף המדהים שלה, אלא כדי להסביר את שלוש החלופות שהיו לנו בהתוויית הקו באזור ירושלים. היתה חלופה אחת שאמרה שניקח את הקו ונעביר אותו בין השכונות היהודיות לבין השכונות הערביות. אם היינו רוצים לצייר את הקו הזה, הוא היה מופיע על קו הרכס שמולנו, בעצם ממש אחרי ארמון הנציב, ועובר משם עד האזור של העיר העתיקה. הקו הזה היה עושה חלוקה בין השכונות היהודיות לשכונות הערביות, אלא שאנחנו חיים במדינה דמוקרטית ובמדינה דמוקרטית אתה לא יכול לחלק בין יהודים לערבים. חוק ירושלים הוא חוק יסוד של הכנסת שקובע שהשטח הזה הוא חלק מירושלים.  חלופה כזאת לא היתה יכולה לעבור לפי החוק של היום.

חלופה שנייה היתה לקבוע את הקו על הגבול המוניציפלי של ירושלים, שזה פחות או יותר מה שעשינו. המגרעת העיקרית של החלופה הזאת היא שיש הרבה מאוד פלסטינים עם תעודות זהות כחולות שנשארים מחוץ לגדר. לפיכך אנחנו צריכים את המעברים שראיתם.

היו"ר מלי פולישוק-בלוך:

אם זה הגבול המוניציפלי, למה יש להם תעודות זהות כחולות?

דני תרזה:

 כי הם עברו דירה. הם שיפרו את תנאי החיים שלהם ועברו החוצה. 


החלופה השלישית היתה להכליל גם את עזריה, אבו-דיס, סוואחרה ועוד שכונות כאלה בתוך הגדר. במקרה כזה אתה מקל את הנושא של מרקם החיים, אבל אתה מכניס לתוך השטח עוד כ-90,000 בעלי תעודות זהות כחולות ו-70,000 בעלי תעודות זהות כתומות. דהיינו, אתה מכניס לשטח הרבה מאוד אנשים שלא בדוקים ביטחונית.


לפיכך, בסופו של יום, החלטנו ללכת פחות או יותר על הקו המוניציפלי, עם תיקונים שנובעים כצורך החיים של האנשים שגרים בשטח ולפי הצורך הביטחוני.

זבולון אורלב:

 90,000 אנשים עם תעודות זהות ישראליות הם מחוץ לגדר?

דני תרזה:

 אמת.

זבולון אורלב:

 וזה רק בירושלים?

דני תרזה:

 כן. יש עוד מעט בקלקיליה וכו'.

היו"ר מלי פולישוק-בלוך:

מתי ומי קבע את התוואי המוניציפלי של העיר, כאשר כל השכונות הערביות האלה בתוך השטח המוניציפלי?

דני תרזה:

 את התחום המוניציפלי קבעה הממשלה ב-67' והיה לזה תיקון ב-81'. התוואי של הגדר כאן הוא החלטת ממשלה, לאור ההמלצות של מערכת הביטחון. 

ויקטור בר-גיל:

 הם יודעים שאנחנו לא עושים דברים בלי החלטת ממשלה. כל דרג הביצוע הוא לא פוליטי.

זבולון אורלב:

למה אין אלקטרוניקה על החומה?

אמיתי לוי:

 בהמשך תראו את הניסוי שעושות לנו שתי חברות. אם הניסוי יצליח, תהיה אלקטרוניקה על החומה. 

זבולון אורלב:

 איזו אלקטרוניקה ישימו?

אמיתי לוי:

 אנחנו בודקים שתי חלופות, כמו שהיה בגדר שראינו למטה. 

היו"ר מלי פולישוק-בלוך:

לגבי הקטע של 2.5 קילומטרים שנמצא בוועדת ערר ושמעוכב בגלל שלשופט יש כאבי גב – מדוע למשל לא הבאתם הנה את שרת המשפטים?

דני תרזה:

 זה היה עוד בתקופת שר המשפטים הקודם. 

היו"ר מלי פולישוק-בלוך:

עוד יותר גרוע.

דני תרזה:

 הבאנו את זה בפני שר המשפטים הקודם, טומי לפיד, והוא ניסה ללחוץ על בית המשפט. החליפו שם שופט שעבד יותר מהר מהקודם, אבל לא מספיק מהר. רק בלחץ גדול מאוד של שרת המשפטים הנוכחית, בית המשפט החליף את השופט.

ויקטור בר-גיל:

 גברתי היושבת-ראש, נגעת בנקודה הכי רגישה שיכולה להיות במערכת. אנחנו מנועים מלדבר על זה.

חנה פריידן:

מי השופטים?

דני תרזה:

השופט הראשון היה ארנסט, לשופט השני קראו גלטשטיין והשופטת החדשה היא השופטת דביר.


בנקודה שאנו נמצאים בה עתה סגרנו את האזור של עזריה למעבר, כי לא יכולנו לבנות מעבר על הכביש הראשי. ראיתם כבר מה זה מעבר, מהי תכולה של מעבר, ואי אפשר היה להקים את זה על הכביש הראשי באמצע עזריה. היינו צריכים להקים מעבר לאנשים שגרים בעזריה, אבו-דיס וכו' אל תוך ירושלים. זו אוכלוסיה גדולה מאוד, חלקה עם תעודות זהות כחולות, חלקם לומדים בירושלים וכל האמצעים שלהם בירושלים. היום הם נוסעים מסביב, דרך מעלה אדומים, כדי להגיע לירושלים. 

היו"ר מלי פולישוק-בלוך:

זה סיבוב ענק.

דני תרזה:

 נכון, זה דבר שהוא בלתי סביר.  לכן היינו צריכים להקים באזור הזה מעבר. חיפשנו שטח פתוח ומצאנו את הגבעה הזאת. המעבר שאתם תראו כאן הוא סוג אחר של מעבר, הוא מה שאנחנו קוראים  מעבר זמני, אבל הוא מאפשר למי שעובר כאן להיכנס אל השכונות המזרחיות של ירושלים ולא להיכנס אל מערב העיר.

זבולון אורלב:

 מה זאת אומרת שהוא לא יכול להיכנס למערב העיר?

דני תרזה:

 הכוונה שלי היא שהמעבר לא יכוון לכיוון מערב העיר, אלא יכוון לשכונות של מזרח העיר. צריך לראות גם מה הם עורקי התחבורה ואיך אנשים מגיעים ממקום למקום.

היו"ר מלי פולישוק-בלוך:

אבל ברגע שהוא נכנס לשכונות האלה, הוא יכול לעבור לאן שהוא רוצה. 

דני תרזה:

 נכון. הם בעצם צריכים להגיע לשכונות המזרחיות ולכן אנחנו לא צריכים ליצור מצב שהחיבור שלנו הוא לשכונות המערביות. 


היכן שהטרקטורים שאתם רואים  נמצאים יהיה כביש שמחבר מאזור רמאללה לאזור בית לחם וחברון. הכביש הזה יאפשר לפלסטינים לעקוף את ירושלים בלי לעבור במחסומים ולנסוע בו זמנית צפונה ודרומה, מבלי ליצור מצב שאנחנו צריכים לבדוק את מי שנוסע. זה שיפור אדיר במרקם החיים שלהם היום, כאשר היום כולם צריכים לעבור דרך ירושלים. 

זבולון אורלב:

 כלומר, הכביש עוקף את החומה ואת הגדר .

דני תרזה:

 זה מתחבר לעוקף זעתארא. 

היו"ר מלי פולישוק-בלוך:

מתי הכביש הזה יהיה מוכן?

דני תרזה:

 התכנון הוא שהוא יהיה מוכן עד סוף השנה הבאה. אנחנו מקווים שנסיים את העבודות  הרבה קודם.

היו"ר מלי פולישוק-בלוך:

בעצם לפני ההתנתקות הבאה של שרון. 

דביר בר-אלי:

 המעבר הזה הוא מעבר מבצעי, זמני. מעבר "רחל" שראיתם קודם לכן הוא מעבר ייחודי בעוטף ירושלים. כל יתר המעברים הם מעברים מהסגנון הזה. יש תכנית להקים מעבר בסגנון מעבר רחל בגבעה ממול. כרגע הביסוס הוא על מעברים זמניים, כאשר התנועות הן מהכפרים שמחוץ לגדר, יורדות כלפי מטה לכיוון מעלה אדומים. 


המעבר הזה הוא מעבר רגלי בלבד. יש פה מעבר הומניטרי לצרכים הומניטריים. הבנייה נעשתה על-פי סקר כמה יעברו. אנחנו עתידים לקבל את המעבר הזה לקראת תחילת ינואר 2006. יישאר לבנות רק את הקירוי לפני הכניסה. 


ההגעה של האוכלוסיה למעבר היא מהחלק האחורי. יש להם שם סככת המתנה. בסככה יש שירותים ציבוריים ורחבה לפריקה מכלי רכב ומתחבורה ציבורית שמסיעים את האנשים לכאן. 


העוברים במעבר יעברו את תהליך הבידוק על בסיס השרוולים, כפי שראיתם. בעצם יהיו אותם אלמנטים כמו במעבר "רחל", רק הכל יותר מצומצם לנקודת בידוק אחת. כל מה שראינו במסלול הארוך במעבר "רחל" מרוכז כאן בקטע יותר קצר. 


לאחר הבידוק העוברים יוצאים החוצה והכביש שנסענו לכאן הוא כביש הגישה לתחבורה הציבורית או רכבים פרטיים שיובילו את העוברים לכיוון השכונות בתוך הגדר.

דני תרזה:

 ההבדל המהותי בין המעבר הזה למעברים ההם – יש אותה רמה של בדיקה, אותה רמת מיגון לחיילים, אבל כל השטח הציבורי וכל הפיתוח מסביב הוא הרבה יותר מצומצם, באמצעים שהם ניידים. 

אמיתי לוי:

 בעצם יש כאן את אותם אמצעים טכנולוגיים ואותן מערכות מידע כמו במעברים האחרים. 


מכאן אנחנו נמשיך לחמ"ל בעטרות. 


נמצא אתנו כאן זכי עאמר, המג"ד של הגדוד הצפוני. יש עוד שני גדודים – הגדוד הדרומי והגדוד המזרחי – שנמצאים בהליך העברה. בחמ"ל עוקבים אחר כל ההליך של קבלת המידע.  כל מה שמתקבל במצלמות שיש בשטח עובר לכאן. יש מערכת מוקדים כאשר כל אירוע מוזן כאן למחשב ומופיע במחוז ירושלים.  יש כאן עוד סוגי מערכות שמחברים אותנו באון-ליין. במרחב ירושלים יש את מרחב ציון ומרחב מוריה וכולם ביחד מסונכרנים ומחוברים באמצעות המערכות האלה.

היו"ר מלי פולישוק-בלוך:

יהיו 16 מעברים?

אמיתי לוי:

 בסוף התהליך יהיו כ-16 מעברים.

זבולון אורלב:

 אתה כפוף למפקד מחוז ירושלים.

אמיתי לוי:

 עדיין לא. כרגע אנחנו כפופים למפקד מג"ב ירושלים ולמפקד מחוז ירושלים.


בחמ"ל כאן יש גם מערכות של קשר צבאי. הקשר הצבאי מאפשר לנו יכולת תקשורת מול הכוחות של צה"ל שנמצאים מהעבר השני של הגדר. גם לכוחות שעובדים בתפר יש מערכות קשר כפולות שמאפשרות לתקשר מול הצבא ומול המפקדות של המשטרה. 


אנחנו נמצאים כרגע בבניין שנקרא "המשביר המרכזי". בחצר בחוץ היו פעם מדפים עם סחורות והקניות היו מתבצעות שם. 


כל מסד כאן בחמ"ל זה בעצם מצלמה. על כל מצלמה יושבת מפעילה. יש לה מצלמת לילה ומצלמת יום. האיכות של התמונה ממצלמת הלילה כפי שאתם רואים עכשיו, זו האיכות שמתקבלת גם בלילה. 


סג"מ נדיה טרושינה אחראית על החמ"ל. 

דובר:

אלה מערכות אינפרא-אדום?

נדיה טרושינה:

אלה מערכות טרמיות. 


מטרת חמ"ל התצפיות הוא לתת מענה סופי לכל הגזרה. מתוכנן רצף כלשהו של כל התצפיות, כך שלא יהיה תא שטח שאינו מכוסה בתצפית. 


כרגע, שלוש המצלמות האלה חופפות אחת עם השנייה מכל מיני זוויות, במטרה שלא יהיו שטחים מתים. 


בהמשך יתווספו עוד כ-14 מצלמות, כך שכל הגזרה של העוטף הצפוני, החומה וגדר ההפרדה יהיו מכוסים בתצפית. 


לתצפית יש משימה כמו לסיור. זה בעצם כוח נוסף בשטח. הסיור מסייר בגזרה, עושה פעולות כלשהן – זיהויים, אירועים וכו' – וכך גם התצפית. התצפית מסיירת בגזרה, היא מזהה ואז היא מעבירה אינדיקציה לסיור בשטח שהולך לטפל באירוע. 

זבולון אורלב:

 כמה זמן את נמצאת פה?

נדיה טרושינה:


חמישה חודשים.

זבולון אורלב:

יצא לכם בתקופה הזאת כבר לתפוס משהו?

נדיה טרושינה:

אנחנו תופסים כל יום, בלי יוצא מהכלל,  שב"חים.

היו"ר מלי פולישוק-בלוך:

מה עושים אתם? 

נדיה טרושינה:

הגזרה הזאת היא גזרה קצת מסובכת – בגזרה זו  יש גם כוחות צה"ל, גם כוחות מג"ב וגם כוחות משטרה. הבנות יודעות מתי הסיור עובר בין גזרה לגזרה, יודעות את מי להכווין ומתי בדיוק. יש כאן מערכת קשר צה"לית ומערכת קשר משטרתית באמצעותן הבנות כאן מעבירות את הידיעה. אנחנו מעבירים את האינדיקציה ומסבירים באיזה מקום זה נמצא, מה עושים ולאן הולכים. כאן אנחנו גם מסתכלים קצת קדימה ובוחנות לאן השב"ח הגיע ואולי צריך להכניס צוות אחר שיחכה לו. 

זבולון אורלב:

 עם מי עוד אתם מתעסקים מלבד שב"חים?

נדיה טרושינה:

עם גנבים, מסיעים, רכב גנוב. מחבלים עדיין לא תפסנו.

זכי עאמר:

ברגע שאנחנו עובדים על החתך הזה של האוכלוסיה, גם של שב"חים וגם של גנבים, זה כמעט אותו דבר, כי זו הפלטפורמה ליציאת המחבלים. הפלטפורמה הפלילית מתורגמת אחר כך לפלטפורמה פח"עית.

היו"ר מלי פולישוק-בלוך:

על איזה היקפים מדובר בכל יום?

זכי עאמר:

יש המונים שמנסים לעבור לכיוון ירושלים, כי ברוב הקטעים עדיין אין גדר. אנחנו לא מסוגלים ליירט את כולם, אלא מיירטים הרבה וזה בכל זאת מרתיע. 

אמיתי לוי:

 החלק הצפוני יותר פרוץ בהרבה  מאשר החלק הדרומי.

היו"ר מלי פולישוק-בלוך:

 בכמה אנשים פר יום הצלחתם לטפל בתקופה האחרונה?

זכי עאמר:

מדובר במאות. 

אמיתי לוי:

היום למשל נתפסו 1996 חשודים, 385 רכבים, 3 מסיעים, 18 עצורים פליליים ומוגבלי שהייה. 

זכי עאמר:

לגבי מיצוי הדין עם האנשים הללו – יש כל מיני תהליכים בהקשר זה. יש כאלה שצריך לצבור להם מספר תפיסות. בעצם אנחנו מכניסים אותם למחשב ואם הם נתפסים שלוש פעמים, אנחנו פותחים בהליך משפטי נגדם. אני לא אומר שאנחנו נותנים מענה מלא, כי יש לנו גם בעיות  משפטיות. בכל מקרה, העיכוב הזה בכל זאת מרתיע ואנשים מבינים שאם הם נתפסים יש תהליך שהם יעברו וככל שהם נבדקים יותר, הם עשויים להיעצר ולהישפט. 

היו"ר מלי פולישוק-בלוך:

בעצם אתה אומר שזה שאין גדר עדיין לא אומר שלא תופסים אותם.

זכי עאמר:

בהחלט, אבל  צריך לזכור שאין כאן 100% סגירה, משום שאין לנו עדיין גדר. אם תהיה כאן גדר רצופה, נוכל להתמודד עם הבודדים שינסו להסתנן. כך נוכל לתעל את עצמנו לפעולות נקודתיות והיכולות שלנו יעלו פי כמה. 

זבולון אורלב:

האם יש ניסיונות לחבל במצלמות?

אמיתי לוי:

 במצלמות לא, אבל יש ניסיונות לחבל בגדר. 

זכי עאמר:

בשלב זה המצלמות אינן בהישג יד, משום שהן ממוקמות במקומות שלא ניתן להגיע אליהן. 

היו"ר מלי פולישוק-בלוך:

כמה מנסים לעבור את הגדר וכמה מנסים לעבור במקומות שאין גדר?

אמיתי לוי:

 המספרים שציינתי קודם הם המספרים היום-יומיים. 

היו"ר מלי פולישוק-בלוך:

אין ניסיונות לעבור דרך הגדר?

אמיתי לוי:

 כרגע לא, כי אין להם צורך, יש להם את הפרצות. 

זכי עאמר:

מאזור נבי סמואל והלאה אין שום גדר שתמנע את המעבר. הסיורים יכולים למנוע רק באופן חלקי, משום שהם יכולים לעכב רק מה שהם רואים. לכן המצלמות הן אמצעי יעיל ביותר, כי הן מכסות את כל השטח. 

היו"ר מלי פולישוק-בלוך:

אני מניחה שהם יודעים איפה יש מצלמות. 

זכי עאמר:

הם לא יודעים. באזור שלנו אנחנו מתמודדים עם בנייה בלתי חוקית בבית חנינא. בכל פעם שמגיע מערבל בטון או שמתחיל לעבוד טרקטור, הם פתאום מוצאים צוות מג"ב שמגיע אליהם. הם לא מבינים מאיפה זה בא. כך אנחנו עוצרים את זה בזמן ומצמצמים  באופן זה את ההיקף של הבנייה הבלתי חוקית. 


עם הפח"ע אנחנו לא מתמודדים במאה אחוז, משום שיש לנו גם שטחים מתים וקשה לנו לעלות על אנשים שנכנסים משם. 


לדוגמה, בשבוע שעבר היה לנו במבשרת אירוע. המצלמה זיהתה בחשכה את התנועה של המסתננים, איך הם עולים לבית במבשרת, איך הם מורידים ציוד. הצוותים שלנו הגיעו במהירות למקום והצליחו לתפוס שניים מתוך השלושה. 

אמיתי לוי:

 מה שאנחנו רואים היום דרך המצלמות זה בדיוק האנטיתזה לכל אותם אנשי מבשרת שבבית המשפט העליון אמרו שיש להם שכנים טובים ושאין צורך בגדר. באמצעות המצלמות אנחנו רואים בדיוק מה הם עושים – הם עולים בהמוניהם, מרוקנים את השכונה, עושים פשעים, גורמים לחבלות וכו', רק שהתושבים לא רואים את זה. אנחנו רואים את זה באמצעות המצלמות. 

זבולון אורלב:

 נדמה לי שגם לכרמי גילון, ראש המועצה, נכנסו הביתה. 

אמיתי לוי:

 וכך גם לחבר הכנסת רן כהן. 

דני תרזה:

 חמ"ל כזה – עם יותר מצלמות או פחות מצלמות - יש לנו בכל גדוד לאורך הקו.

היו"ר מלי פולישוק-בלוך:

רבותי, אני רוצה להודות על הסיור שהיה מאלף, מעניין, לקחתם אותנו למקומות מעניינים. אמנם לא ראינו הכל, אבל ממה שכן ראינו נראה שהיינו במוקדי הבעיות והנושאים העיקריים. 


התמריץ לסיור הזה היה דוח מבקר המדינה שדיבר על המעברים ועל הטכנולוגיות – הטכנולוגיות שעדיין לא נמצאות. יש דוחות קודמים שמדברים בכלל על בניית הגדר וכל ההתנהלות סביבה. 


ידוע לי שדווקא האנשים שיושבים כאן בחדר הזה, ועוד רבים וטובים כמוהם, הם דווקא אלה שעושים את העבודה והם דווקא אלה שמנסים לזרז ומבינים את החשיבות של הקמת גדר כמה שיותר מהר, כי כשאין גדר יש לנו קורבנות. לכם לא צריך להסביר כמה זה חשוב. הבעיה היא באותם אנשים שלא נמצאים כאן. במהלך הסיור הזה דיברנו על בעיות משפטיות, דיברנו על ביורוקרטיה, בזמנו היתה גם בעיה של כסף שכנראה כבר נפתרה. התוצאה ברורה – הנתונים מדברים בעד עצמם – ובהתאם אנחנו צריכים לחשוב מה המסקנות שלנו.

נצח משיח:

 אנחנו הדרג שמממש את החלטות הממשלה, שהאחרונות שבהן הן מ-20 בפברואר 2005. עד היום השלמנו בערך 275 קילומטר של גדר. גדר באופן רציף יש מטירת צבי ועד אלקנה. יש קטעים בירושלים, קטעים שבין אלקנה לירושלים וקטעים שבין דרום גוש עציון לשומריה. בין תרקומיה לשומריה יש 22 קילומטר גדר שהיא מבצעית. 

כל הגדר שמאזור ג'אבה, שזה בדרום גוש עציון, עד מצודות יהודה, תושלם עד סוף ינואר 2006, כלומר בעוד כחודש וחצי. זאת למעט חלק קטן באזור אשכולות שעדיין תקוע בהליכים משפטיים. 

מלבד ה-275 קילומטר גדר יש עוד 150 קילומטר שנמצאים בשלבי עבודה מתקדמים ויושלמו לכל המאוחר בסוף רבעון ראשון 2006. חלק קטן מאוד יגלוש לרבעון שני של 2006. 

יש עוד כ-83 קילומטר שעתידים להיכנס במהלך השבועיים-שלושה הקרובים. 

מעבר לזה, יש עוד 101 קילומטרים שנמצאים בהליכים משפטיים כאלה ואחרים – בג"ץ, ועדות ערר, השגות של בעלי קרקע. כשזה ייפתר גם הקילומטרים הללו יוכלו להיכנס לעבודה במקביל. אנחנו מעריכים שבטווח הרבעון הראשון של שנת 2006 הם ייפתרו. 

אם כל זה יקרה, בסוף שנת 2006 נהיה עם רצף משמעותי של גדר, כאשר כבר בסוף רבעון ראשון של 2006, למעט שני קטעים קטנים, נהיה עם גדר רציפה מטירת צבי בצפון ועד ירושלים, עמוק בתוך ירושלים. לדעתי רוב הבעיות בירושלים ייפתרו עד סוף רבעון שני של שנת 2006. למעשה במחצית השנה הבאה יהיה רצף עד ציר המנהרות.

לדעתי הבעיה המרכזית כרגע היא גוש עציון. אנחנו עובדים גם מעט במעלה אדומים, כי זו סוגיה לא פשוטה. 

היו"ר מלי פולישוק-בלוך:
זה מטעמים משפטיים?

נצח משיח:
כן. 

מגוש עציון עד נחל חולד, שהוא הנחל הראשון שפוגשים בדרך לים המלח, תהיה גדר רציפה. 

היו"ר מלי פולישוק-בלוך:
כמה זמן תקועים הדברים  באותם 101 קילומטר?

נצח משיח:
אי אפשר לעשות ממוצעים.  חלק נמצא בבית המשפט יותר משנה וחלק פחות. המכסימום הוא 19 חודשים. 

דני תרזה:
צריך לומר שדברים בוועדת הערר בירושלים לוקחים הרבה יותר זמן מאשר בבג"ץ. היום בג"ץ שינה את התפיסה שלו  ולא נותן יותר צווי ביניים, אלא הוא מאפשר לנו לעבוד תחת הבטחה שאם נידרש, אנחנו נפרק. 

היו"ר מלי פולישוק-בלוך:
אני אומר שוב את מה שאמרתי קודם. אני תמהה איך בג"ץ לא יוצא לשטח לראות בעיניים שלו איך זה נראה. זה מאוד תמוה בעיניי. שמענו גם שהיועץ המשפטי לממשלה לא היה בשטח. איך אפשר לקבל החלטה ולהבין משמעות של דברים בלי לראות את הדברים בעיניים. זה נשגב מבינתי. 

נצח משיח:

 כשאנחנו מדברים על אותם 275 קילומטר גדר, זה כולל את כל המרכיבים המשלימים. זה לא רק הגדר עצמה והעבודות התשתיתיות, אלא כל החמ"לים, מצלמות תצפית וכד'. 


לגבי המעברים – אנחנו מתעתדים לבנות את כל הגדר שאורכה הכולל יהיה בסופו של דבר כ-860 קילומטר. הגדר תכלול את כל אזור גוש קדומים, אריאל וכו'.  לאורך הגדר יהיו 38 מעברים. 11 מהם יושלמו בסגנון של מה שראיתם במעבר 300. כרגע יש 18 מעברים בעבודה. אנחנו מצפים שעד סוף שנת 2006 נשלים את כלל הקמת המעברים, כאשר עם התקדמות ההקמה שלהם גם ישולמו האמצעים הטכנולוגיים שאת חלקם ראיתם בשטח, כאשר המרכיב המשמעותי בשליטה על המידע על אלה שנכנסים ועל זהות הנכנסים יהיה בהפעלת מערכות הזיהוי הביומטרי ורשב"ג 2000. לא רחוק היום שזה יקרה.

היו"ר מלי פולישוק-בלוך:

מתי?

נצח משיח:

 זה יהיה בעוד כשנה. 

ישעיהו הורביץ:

אנחנו ממתינים לראות איך אפשר לקדם את הנושא של רשב"ג 2000. הנושא הזה הוא תלוי תקציב בעיקרו. יש כאן תכניות לכך.

היו"ר מלי פולישוק-בלוך:

כמה כסף חסר לכם בשביל זה?

ויקטור בר-גיל:

 2.4 מיליון דולר.

ישעיהו הורביץ:

2.4 זה השלב הראשוני. הבעיה אינה רק בנושא של ההתאמות, אלא מעבר לזה. בשבוע שעבר התכנית הזאת הוצגה לסגן הרמטכ"ל. הוא ביקש שיעבירו אליו השלמות נוספות ולאחר מכן יצטרכו לקבל החלטה. 

היו"ר מלי פולישוק-בלוך:

מדובר בהיקף כספי של כ-20 מיליון שקלים?

ישעיהו הורביץ:

זה יכול להיות אפילו יותר. 

היו"ר מלי פולישוק-בלוך:

זה לא דבר בשמים  כשמדברים על גדר שעלותה הכוללת היא מיליארדים. אם זה דבר חשוב ואי אפשר לנהל מעברים בצורה תקינה שתחסום ברמה יותר גבוהה, אז הסכום שאתה מדבר עליו אכן קטן יחסית. 

ישעיהו הורביץ:

אני מסכים לכך בהחלט ואכן צריך לעשות את זה כמה שיותר מהר. הנושא הזה תקוע הרבה זמן ודווקא בתקופה האחרונה השכילו להבין שבלי זה חבל על הזמן. 

ויקטור בר-גיל:

 אפשר לפתור את זה כבר עכשיו אם ניקח מיליון דולר מתקציב המשטרה. 

היו"ר מלי פולישוק-בלוך:

אני מציעה לכם לעשות את זה באופן יחסי – יחסית לתקציב של המשטרה מול התקציב של הצבא וכוחות הביטחון – ואז העלות של המשטרה תהיה הרבה יותר נמוכה. 

זבולון אורלב:

אני חושבת שעשתה נכון יושבת-ראש הוועדה שיזמה את הביקור הזה. עמדנו הבוקר על המהלכים שנעשים בשטח ועל התרומה שלהם לביטחון ישראל. אני מקווה שכל מי שעושה מרגיש שהוא עושה עבודת קודש שקשורה במישרין להצלת חיי אדם, מתוך הנחה שהמכשול מסכל באופן ברור פעולות חבלה שעולות לנו בנפגעים רבים.


כמו שנאמר, אחד ההיבטים כאן זה העיכובים במערכת המשפט. כמו שאמר עגנון: עד שבאה נחמה, יוצאת הנשמה. לעתים נראה פה שזה ממש כמשמעותו. לכן אני בטוח שיושבת-ראש הוועדה, שכבר בראשית הסיור עמדה על הדבר הזה, תיזום דיון, עוד לפני סיום הכנסת הנוכחית, יחד עם מערכת המשפט – אי אפשר למצות איתה את הדין - כדי למצות איתה את הדיון וכדי לזרז ולראות מה ניתן לעשות על מנת שלא יהיו עיכובים בלתי מתקבלים על הדעת. אנחנו שומעים על עיכובים של 19 חודשים ומישהו אחר לוחש לי שיש גם עיכובים של שנתיים. אלה לוחות זמנים שממש בלתי מתקבלים על הדעת בנושאים שקשורים לשמירת חיי אדם. 


בזמנו אמרתי – אני לא יודע אם היום זה רלוונטי – שראוי היה שהגדר תיקבע בחוק, כי יש עם זה בעיות משפטיות מאוד מאוד כבדות. כמי שמרגיש אחריות לחיי אזרחי המדינה, אני חושב שצריך גם לחשוב על צעדים בלתי שגרתיים ולא להתפשר עם סוגיית הביטחון. אני לכשעצמי מרגיש שתוואי הגדר היום הוא בהחלט פשרה - שעליי לא מקובלת - כי היא לקחה בחשבון באופן בלתי מידתי את משקל הביטחון, אבל כנראה שזה כבר אבוד וכל מה שאנחנו יכולים לעשות עתה זה לזרז את השלמת הגדר. אני מברך את כל אלה שעוסקים בזה.

היו"ר מלי פולישוק-בלוך:

אני רוצה לסכם. אנחנו מברכים אתכם, את כל הגורמים – משרד הביטחון, צבא, משטרה, משמר הגבול, אנשי התכנון והביצוע – אתם באמת עושים עבודה יוצאת מן הכלל ובהחלט רואים את זה בשטח. אם יש לנו טענות הרי זה לאלה שמפריעים לכם לעשות את העבודה. 

הטענות שלי, כחברת כנסת, התחילו מהיום הראשון שהגעתי לכנסת, לפני יותר משלוש שנים, כאשר דרשתי את השלמת הגדר. היום, כשאני מסתכלת על הצעת החוק שהגשתי אז בה דרשתי להשלים את הגדר בסוף 2004, זה נראה קצת מצחיק. היום אנחנו מדברים על סוף 2006 וגם זה עדיין בגדר של תקווה, סימני שאלה, חזון. המצב הוא לא טוב. 


כפי שאמר חבר הכנסת אורלב, העניין של שמירה על חיי אדם במדינת ישראל צריך להיות הדבר הראשון. נכון שלא צריך לגרוס ולפגוע בזכויות אדם, נכון שלא צריך לפגוע בקניין, נכון שצריך להתחשב באוכלוסיה, נכון שצריכים לאפשר למי שחי סביב הגדר וניזוק מהקמתה, הכל נכון. גם נכון שהדבר הזה מאוד מסובך ומאוד מסורבל, אבל נכון הוא גם שהממשלה התנהלה בצורה לא נכונה בשנתיים הראשונות לחייה. חלק מהבעיות שיש היום זה מהתנהלות לא נכונה שהיתה בהתחלה. מהתחלה היה צריך ללכת על כל הגדר ולהשקיע הרבה יותר משאבים. ואני מסכימה שגם בהיבט החוקי היה צריך לשנות.


את העבר אנחנו לא יכולים לשנות. מה שאנחנו רוצים זה לראות מה קורה בעתיד, מה אנחנו יכולים לשפר מבחינת ההתנהלות, כדי שב-2006 תושלם הגדר לחלוטין, כי זה בנפשנו. מידי שבוע אנחנו מקבלים תזכורת של פיצוץ בחדרה, ופיצוץ בנתניה, ודקירה פה ודקירה שם. הדברים לא נפתרו וגם הטרור לא נעלם. יש להניח שאחרי הבחירות ברשות הפלסטינית זה יהיה הרבה יותר חמור. אנחנו צריכים את הגדר וצריכים אותה מהר. 


אנחנו נפנה, ונשתדל לקיים את אותה ישיבה עם  הגורמים המשפטיים. אני מדגישה תמיד – אנחנו לא מתערבים בהחלטות בג"ץ או בהחלטות של ערכאות משפטיות אחרות. זאת לא הנקודה. אנחנו כן מתערבים, כוועדת ביקורת, כחברי כנסת, היכן שההתנהלות לא נכונה. לא יכול להיות שתהיה ועדת ערר ששני שרי משפטים לוחצים שהדברים יטופלו, אבל עדיין למישהו כואב הגב והוא לא יכול לעבוד. אם קורה דבר כזה, מחליפים אותו מייד. לא יכול להיות שאדם – אותו שופט או שופטת - שצריך לשבת על המדוכה על ועדת ערר מסוימת לא ישב מהבוקר עד הערב וייתן פתרון. אי אפשר להבין שבגלל זה יש עיכוב של שנה או שנתיים. אם הם היו מבקרים בשטח הם היו מבינים שהנזק הכספי הוא לאין ערוך, משום שבינתיים שפכו הרבה דברים ויצטרכו לפנות ולתקן את הנזק וכו'. כשאתה יושב במשרד וחושב שזה רק 2.5 קילומטרים, זה נראה מעט, כי יש כל כך הרבה גדר שלא נבנתה, אבל כשרואים את זה בעיניים מבינים את המשמעויות ורואים את הבעיות.


אנחנו נפנה גם למי שעומד בראש המערכת, בראש בג"ץ, לכבוד השופט ברק. הוא צריך לנהל את הדברים אחרת. אני לא מתערבת לו במה הוא אומר, אלא אני מתערבת באיך שהוא מתנהל. זו לא התנהלות. בג"ץ צריך לשבת על המדוכה ולהציב את מי שהוא צריך. נכון, יש עוד בעיות במדינת ישראל, אבל בראש ובראשונה תנו לנו לחיות פה. 


צריך לראות שגם המערכת הממשלתית – בעיקר ראש הממשלה, כי כפי ששמעתי הוא מעורב אישית בהקמת הגדר – תשנה כיוון. חמור מאוד שלוקח לו כל כך הרבה שנים לבנות את הגדר. גם הוא צריך להתנהל אחרת והביקורת מופנית גם אליו. 


אני מודה לכולם.

